
    Aan Tiana Grobler,

Jou liefde vir drake het lewe gegee aan 'n wêreld wat nie net op hierdie bladsye bestaan nie, maar in die grenslose oneindigheid van jou verbeelding.

Jou drome en fantasieë het vlerke gegee aan drake, wat deur die eindelose heelal swerf, êrens, in 'n verre uithoek van werklikheid of verbeelding, bestaan jou wêreld—die wêreld van drake—werklik.

Hierdie boek is 'n huldeblyk aan jou gees, 'n getuigenis van die krag van drome en die towerkrag wat hulle kan skep.

Mag jy altyd glo, want in jou verbeelding sal drake vir ewig swewe.

Met al die wonder en avontuur wat die heelal te bied,

Van Oom Karel.

Hoofstuk 1: 'n Sein van die Sterre

Prinses Mila, die tweede prinses in die Noordiese Federasie, het 'n sentrum vir jong wetenskaplikes op hul tuis planeet Auriga besoek. Met haar silwerwit hare en diepblou oë was Prinses Mila 'n pragtige voorbeeld van Noordiese skoonheid. Terwyl sy die verskeie uitstallings van jong wetenskaplikes bewonder, het sy 'n meisie opgemerk wat alleen sit en 'n bietjie hartseer lyk.

Dapper en regverdig soos sy is, kon Prinses Mila nie toelaat dat iemand so ongelukkig voel op hierdie spesiale dag nie. Sy het sagkens na die meisie toe gestap, wat groot geskrik het toe sy haar sien. "Ek is jammer, Prinses! Ek het jou nie gesien nie," het die meisie verleë gesê

Prinses Mila het vriendelik geglimlag. "Ons het nie formaliteite nodig nie; ek is Noors, net soos jy. Wat is jou naam, en waarom lyk jy so hartseer?"

"My naam is Tiana, en ek is 'n bietjie hartseer omdat niemand my ernstig opneem nie," het sy geantwoord, met haar oë na die vloer gerig.

Mila het langs haar gaan sit. "Jy kan my Mila noem as ons nie by amptelike geleenthede is nie. Waarom neem mense jou nie ernstig op nie?" wou sy weet.

Tiana het gesê dat sy 13 jaar oud is en dat sy 'n radio-ontvanger vir seine vanuit die diep ruimte ontwikkel het. "Ek was altyd gefassineerd met die heelal," het Tiana gesê, met n vonkel in haar oë. "Maar ek het onlangs 'n vreemde sein ontvang, en almal dink my toerusting is foutief."

"Is jy seker dat jou toerusting reg werk?" het Mila gevra, haar wenkbroue saamgetrek.

"Ja, Mila, ek is seker. Wil jy dit sien?" het Tiana met groot oë vol verwagting gevra.

Mila was dadelik geïnteresseerd. "Wys vir my jou ontvanger; miskien kan ons saam jou probleem oplos."

Tiana het haar toe na 'n klein laboratorium aan die agterkant van die gebou gelei en 'n toestel aan haar gewys. "Dit gebruik 'n Sonosite-kristal om energie vibrasies op te vang en dit op die skerm te vertoon," het Tiana verduidelik terwyl sy dit geaktiveer het.

Mila het baie verbaas na die ingewikkelde toestel gekyk. Sy besluit toe om haar vriend Elion, 'n gerespekteerde jong wetenskaplike, se raad te vra. "Interessant," het Elion gesê na hy na die toestel gekyk het. "Dit is moeilik om te sê of die bron natuurlik is en of dalk van 'n ander beskawing afkomstig is, maar dit vang definitief iets op."

Mila was vir n paar oomblikke diep ingedagte. "Elion, ondersoek dit verder. As dit die moeite werd is, sou jy bereid wees om ons te vergesel om die oorsprong van die sein te soek?"

"Beslis," het Elion ingestem. "Dit kan 'n baie belangrike wetenskaplike ontdekking wees."

Mila het na Tiana gedraai en gevra: "Wil jy iemand saambring?"

Tiana het 'n bietjie verleë gelyk. "Ja, maar hy is nie 'n wetenskaplike nie, net 'n vriend. Sy naam is Thorvald. Hy is die enigste een wat in my glo," het sy geantwoord.

Mila het 'n oomblik nagedink en na Tiana gekyk, haar oë was 'n mengsel van opgewondenheid en kommer. "Jou ontdekking kan beduidend wees, Tiana. Maar voordat ons enige reis aanpak, moet ek met my raad en wetenskaplike adviseurs gesels. Hulle moet die risiko's en potensiële waarde van so 'n ekspedisie evalueer." Sy het op haar QE-kommunikasie toestel gekyk en 'n vergadering begin skeduleer. "Ek sal probeer om dit deur te druk; jy het my woord. Verwag om binne twee dae van my te hoor."

Tiana het 'n warrelwind van emosies gevoel. Dit was haar groot kans, maar onsekerheid het haar blydskap oorskadu. Sal die raad die reis goedkeur? Sal hulle in haar projek glo? Met hierdie gedagtes het sy op haar solev geklim, 'n vervoer toestel wat met anti-swaartekrag tegnologie sweef, en huis toe gegaan.

Die onsekerheid van die volgende twee dae het swaar op haar jong skouers gerus, maar sy het ook geweet daar was 'n straaltjie hoop. Dit was asof haar lewe skielik en vinnig besig was om te verander, dit het gevoel of sy jaag na 'n toekoms vol onbekendes.

Hoofstuk 2: Armanate: Tuiste van die Drake

Die Sapphire II was die vinnigste ruimteskip in die heelal, dit kon deur die ruimte te vaar teen ondenkbare snelhede. Dit het ook 'n energie skild gehad om dit te beskerm teen vyandelike aanvalle, en by dit alles was daar baie wapens. Laser kanonne en plasma blasers was teen die kante sigbaar. Prinses Mila het haar vriendin Odina gevra om die missie leier te wees, 'n baie ervare verkenner. Mila, Elion, Tiana, Thorvald, en Odina sou slegs probeer om die oorsprong van 'n vreemde sein te vind; hulle sou nie met enigiets anders betrokke raak nie, want dit was net 'n sending om inligting in te samel.

Tiana, 'n saggeaarde en intelligente meisie met kort wit hare, het altyd naby aan die natuur gevoel maar was 'n bietjie van 'n introvert. Sy het langs Thorvald gestaan, haar teenoorgestelde in baie opsigte. Dapper en dromend om 'n soldaat te word, Thorvald was bekend vir sy humor en direktheid. Albei het hul ouers gegroet, wat gestraal het van trots.

